Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
7 “Nyɛɛ jɔɔ nihi kojomi konɛ a ko kojo nyɛ;
2 ejakaa bɔ nɛ nyɛ kojoɔ nihi ha a, jã nɛ a maa kojo nyɛ, nɛ susumi nɔ́ nɛ nyɛɛ kɛ ngɛ susue ɔ, lɔ ɔ nɔuu nɛ a kɛ ma susu ha nyɛ.
3 Ke jã a, lɛɛ mɛni he je mɔ nɛ o hyɛɛ nga nyafii nɛ ngɛ o nyɛmi hɛ ngmɛ nɔ ɔ, se plai nɛ ngɛ mo nitsɛ o hɛ ngmɛ nɔ ɔ lɛɛ o nɛ ɔ?
4 Aloo kɛ o ma plɛ kɛ de o nyɛmi ke, ‘Ha nɛ ma je nga nyafii ɔ nɛ ngɛ o hɛ ngmɛ nɔ ɔ ha mo,’ be mi nɛ hyɛ! plai ngɛ mo nitsɛ o hɛ ngmɛ nɔ ɔ?
5 Osatotsɛ! Kekleekle ɔ, mo je plai nɛ ngɛ mo nitsɛ o hɛ ngmɛ nɔ ɔ, kɛkɛ ɔ, o maa hyɛ nɔ́ saminya kɛ je nga nyafii ɔ nɛ ngɛ o nyɛmi ɔ hɛ ngmɛ nɔ ɔ.
6 “Nyɛ ko ngɔ níhi nɛ a ngɛ klɔuklɔu ɔ kɛ ha gbehi, nɛ jã kɛ̃ nɛ nyɛ ko sake nyɛ adiagbahi kɛ pue kpotoohi a hɛ mi, konɛ a ko naa nɔ, nɛ lɔ ɔ se ɔ, a plɛ a hɛ mi kɛ wo nyɛ nɛ a tsɔtslɔɔ nyɛ mi.
7 “Nyɛɛ ya nɔ nɛ nyɛɛ hi bie, nɛ a ma ha nyɛ; nyɛɛ ya nɔ nɛ nyɛɛ hi hlae, nɛ nyɛ maa na; nyɛɛ ya nɔ nɛ nyɛɛ hi sie, nɛ a ma bli ha nyɛ;
8 ejakaa nɔ fɛɛ nɔ nɛ e biɔ ɔ, e nine suɔ nɔ, nɛ nɔ fɛɛ nɔ nɛ e hlaa a, e naa, nɛ nɔ fɛɛ nɔ nɛ e siɔ ɔ, a ma bli ha lɛ.
9 Niinɛ, nyɛ ti mɛnɔ nɛ ke e binyumu bi lɛ abolo ɔ, e ma ha lɛ tɛ?
10 Aloo ke e binyumu bi lɛ lo ɔ, e ma ha lɛ sinɔ?
11 Lɔ ɔ he ɔ, ke nyɛ yayami peeli po nyɛ le bɔ nɛ nyɛ haa nyɛ bimɛ ní kpakpahi ɔ, lɛɛ nyɛ Tsɛ ɔ nɛ e ngɛ hiɔwe ɔ maa ngɔ ní kpakpahi kɛ ha nihi nɛ biɔ lɛ ɔ hluu po pe jã!
12 “Enɛ ɔ he ɔ, níhi tsuo nɛ nyɛ suɔ kaa nihi nɛ a pee ngɔ ha nyɛ ɔ, e sa kaa nyɛ hu nyɛɛ pee ngɔ ha mɛ. Ngɛ anɔkuale mi ɔ, enɛ ɔ ji nɔ́ nɛ Mlaa a kɛ Gbali ɔmɛ tsɔɔ ɔ nɛ.
13 “Nyɛɛ sɛ agbo tokofii ɔ mi, ejakaa agbo nɛ e ngɛ gbajaa a, kɛ blɔ nɛ e bli ɔ kɛ nɔ yaa hɛ mi kpatami mi, nɛ nihi babauu lɛ a ngɛ mi sɛe;
14 se agbo nɛ e ngɛ tokofii, kɛ blɔ nɛ e nɔ nyɛɛmi yee ɔ kɛ nɔ yaa wami mi, nɛ nihi bɔɔ pɛ lɛ a naa jamɛ a blɔ ɔ.
15 “Nyɛɛ hyɛ nyɛ he nɛ hi ngɛ lakpa gbali a he. A ngɔɔ jijɔ he womi kɛ haa a he kɛ baa nyɛ ngɔ, se a mi mi je ɔ, a ji ogbeteehi nɛ hwɔ ngɛ mɛ yee wawɛɛ.
16 Yiblii nɛ a woɔ ɔ nɛ nyɛɛ kɛ ma yɔse mɛ. Nihi tsɔ we wai yiblii ngɛ miohi a nɔ hyɛ, nɛ jã kɛ̃ nɛ a tsɔ we fig ngɛ zezlehi hu a nɔ. Anɛ a peeɔ jã lo?
17 Jã kɛ̃ nɛ tso kpakpa fɛɛ tso kpakpa woɔ yiblii nɛ hi, se tso yaya fɛɛ tso yaya woɔ yiblii nɛ se nami be he.
18 Tso kpakpa be nyɛe maa wo yiblii nɛ se nami be he, nɛ jã kɛ̃ nɛ tso yaya hu be nyɛe maa wo yiblii nɛ hi.
19 Tso fɛɛ tso nɛ e wui yiblii nɛ hi ɔ, a poɔ kɛ fɔɔ si, nɛ a sakeɔ kɛ fɔɔ la mi.
20 Enɛ ɔ he ɔ, ngɛ anɔkuale mi ɔ, yiblii nɛ jamɛ a nimli ɔmɛ woɔ ɔ nɛ nyɛɛ kɛ ma yɔse mɛ.
21 “Pi nɔ fɛɛ nɔ nɛ deɔ mi ke, ‘Nyɔmtsɛ, Nyɔmtsɛ’ ɔ, nɛ e maa sɛ hiɔwe Matsɛ Yemi ɔ mi, mohu ɔ, nɔ nɛ e peeɔ ye Tsɛ nɛ e ngɛ hiɔwe ɔ suɔmi nya ní ɔ pɛ lɛ e maa sɛ mi.
22 Jamɛ a ligbi ɔ, nihi babauu ma bi mi ke: ‘Nyɔmtsɛ, Nyɔmtsɛ, anɛ pi o biɛ mi nɛ wa gba ngɛ, nɛ pi o biɛ mi nɛ wa hia daimoniohi ngɛ, nɛ pi o biɛ mi nɛ wa pee he wami níhi fuu ngɛ lo?’
23 Kɛkɛ ɔ, ma gba mi kpoo nɛ ma de mɛ ke: ‘I li nyɛ ngɛ he ko he ko! Nyɛɛ je ye nɔ kɛ ya se, nyɛ nihi nɛ nyɛ yi mlaa nɔ!’
24 “Lɔ ɔ he ɔ, nɔ fɛɛ nɔ nɛ e nuɔ ye munyu nɛ ɔmɛ, nɛ e yeɔ nɔ ɔ, e ngɛ kaa nyumu ní lelɔ ko nɛ e ma e tsu ngɛ tɛ sa nɔ.
25 Hiɔmi ba nɛ wawɛɛ, nɛ nyu babauu ba ná tsu ɔ, nɛ kɔɔhiɔ fia kɛ si jamɛ a tsu ɔ, se e hule we, ejakaa a to sisi ngɛ tɛ sa nɔ.
26 Jehanɛ se hu ɔ, nɔ fɛɛ nɔ nɛ e nuɔ ye munyu nɛ ɔmɛ, nɛ e yi nɔ ɔ, e ngɛ kaa nyumu kuasia ko nɛ e ma e tsu ngɛ zia nɔ.
27 Hiɔmi ba nɛ wawɛɛ, nɛ nyu babauu ba ná tsu ɔ, nɛ kɔɔhiɔ fia ba ná jamɛ a tsu ɔ, nɛ e hule kɛ pue si butuu, nɛ e hulemi ɔ nya wa.”
28 Benɛ Yesu tu munyu nɛ ɔmɛ ta a, nɔ́ nɛ ba ji kaa asafo kuu ɔmɛ a nya kpɛ a he ngɛ bɔ nɛ e plɛ kɛ tsɔɔ ní ha a he,
29 ejakaa e tsɔɔ mɛ ní kaa nɔ ko nɛ e hɛɛ blɔ nya, se pi kaa bɔ nɛ a womi ngmali ɔmɛ tsɔɔ ní ɔ.